**Oikosfonden i billeder**

**Oikosfonden har efterhånden er stort udvalg af billeder om nogle af de projekter vi støtter. Her følger lidt mere om baggrunden for de enkelte projekter.**

**At støbe billige komfurer i Tanzania**

Esben Røjel fra Oikosfondens bestyrelse har konstrueret dette komfur og derefter undervist kvinder i Tanzania i selv at støbe disse enkle komfurer til afløsning af de traditionelle kogeblus med 3 sten. Komfurerne sparer brænde og formindsker røgudviklingen og risikoen for at de små børn bliver forbrændt. Fonden har støttet udviklingen og anskaffelse af støbeforme som nu bruges bl. a. i en masai-gruppe ved Moshi og i Danmissions område i det nordvestlige Tanzania.

**At skaffe solcellelamper til Uganda**

Kun de færreste i Afrika har elektrisk lys og må klare sig med stearinlys eller petroleumslamper. Løsningen kan være små solcellepaneler og lamper som de 25 sæt som Oikosfonden har givet til ’Plants and Health’-projektet i det nordlige Uganda. Tanken er at ved salget af disse lamper får de ny kapital så de kan købe flere lamper – og så fremdeles! En vigtig detalje er at solcellepanelet også kan bruges til opladning af mobiltelefoner.

**At investere i spare/lånegrupper i Uganda**

Kavule er en lille landsby i Uganda hvor 30 personer har dannet en spare/lånegruppe der oplæres i simpel økonomi og regnskab af ’MAPLE Development. De mødes hver uge, indbetaler et lille beløb og beslutter hvem der skal have lov at låne det sammensparede beløb. På den måde hjælper de hinanden med penge til skolegang, medicin, mad m.v. Men beløbet er aldrig stort nok til større anskaffelser. Oikosfonden har bidraget til deres samlede opsparing med ekstra 15 % så der bliver lidt mere råderum, og resultatet har været flere og større lån i det forløbne år i Kavule og de andre grupper vi hjælper.

**At indrette computerrum på en skole i Tanzania**

EN COMPUTERGRUPPE i Holbæk har sendt istandsatte computere til en skole i Tanga, Tanzania. Nu manglede ’Østafrikas Venner’ bare penge til indretning af lokalet. Det hjalp Oikosfonden med.

**At give mikrolån til driftige kvinder i Kenya**

Banker låner ikke penge til fattige! Men over 150 mill. initiativrige – fortrinsvis kvinder – nyder i dag godt af de mikrolån som institutioner verden over administrerer. Oikosfonden er med gennem ’Momentum Trust’ som drives af en dansker i Kenya, hvor vi har investeret i mænd og kvinder der er engageret i handel, byggeri og landbrug og hvor små beløb kan gøre en positiv forskel. [www.Momentumtrust.org](http://www.Momentumtrust.org)

**At skaffe sports- og legeredskaber til en børnehave og skole I Tanzania**

Tabitha og Torkild Jensen fra Betania menighed I Brande har bl. a. ansvaret for driften af TUMAINI NURSERY AND PRIMARY SCHOOL. De har en dejlig skole men havde ingen sports- eller legeredskaber som regeringen kræver. Det hjalp Oikosfonden dem til at få.

***Hvis der er et eller flere af disse projekter som du gerne vil støtte direkte kan du anføre dette på dit bidrag til fonden. Så sørger vi for at beløbet anvendes til netop dette projekt. Yderligere oplysninger kan fås ved henvendelse til*** [***formanden@oikosfonden.dk***](mailto:formanden@oikosfonden.dk)